12 Nahana kamoo u angoang ke mantsoe a Pauluse a reng: “Le se ke la tlohela sebe hore se tsoele pele se busa e le morena ’meleng ea lōna e shoang e le hore le ka mamela litakatso tsa eona.” (Bar. 6:12) Re ka ‘tlohela sebe hore se tsoele pele se re busa’ ka ho etsa ntho efe kapa efe eo ’mele ea rōna e sa phethahalang e re susumelletsang ho e etsa. Kaha ho ka etsahala hore re lumelle kapa re hanele sebe hore se re buse, re lokela ho ipotsa lipotso tse latelang: Ke’ng seo ke hlileng ke se labalabelang? Na ke lumella litakatso tsa ka hore li ntšusumelletse ho etsa se fosahetseng? Kapa na ke shoele mabapi le sebe? Na kea phela mabapi le Molimo ka Kreste Jesu? Sena se itšetlehile ka hore na re ananela hakae mosa oo Molimo a re bontšitseng ’ona ka ho re tšoarela libe.